Ai 14 e ai 21 di Març intal stât francês si son davuelts il prin e il secont turni des elezions regjonâls che cun passe il 54% des preferencis a àn dât la vitorie ae coalizion di çampe, vuidade dai socialiscj, e i àn consegnât dutis lis regjons de “France metropolitane” fûr che la Alsazie. Tra lis novitâts di chestis elezions o cjatìn lis listis di Europe Ecologie là che a jerin dentri i rapresentants di diviers partîts nazionalitaris o autonomiscj. Intal prin turni, chest cartel eletorâl al à vût une medie di passe il 12% di vôts e intal secont turni, cuasi pardut, si è dât dongje cun chês altris fuarcis di çampe di maniere che, in dì di vuê, si cjate inte coalizion di guvier de plui part des regjons. Ta cheste posizion e pues duncje puartâ indenant cun plui fuarce i siei obietîfs che a previodin ancje un aument dal podê des aministrazions locâls, un mudament dai confins regjonâi che a ‘nt rispieti la storie, e la promozion des lenghis minorizadis. Intes filis di Europe Ecologie a son stâts elets ancje 15 membris de Federazion des regjons e dai popui solidaris. Tra di lôr o cjatìn ancje un rapresentant dal Congrès Mondiâl Amazigh (o sei un berber) e un membri dal Moviment Regjon Savoie.
Font: Le Monde, 14 e 22/03/10; EFA, 23/03/10
fur_Latn fra_Latn